**รักษามะเร็งแบบทีมงานมืออาชีพ**

**รู้ทันมะเร็ง : รักษามะเร็งแบบทีมงานมืออาชีพ : นพ.วีรวุฒิ อิ่มสำราญ**



                              สัปดาห์ที่แล้วคนไทยทั่วประเทศล้วนใจจดจ่อกับการแข่งขันวอลเลย์บอลหญิงชิงแชมป์เอเชีย ที่สุดท้ายจบลงด้วยความสุขสมหวังของพี่น้องชาวไทยที่ทีมวอลเลย์บอลสาวไทยสามารถคว้าชัยชนะได้แชมป์เอเชียไปอย่างสมศักดิ์ศรี เอาชนะทั้งทีมสาวจีนและสาวญี่ปุ่นแบบชนะใจคนดูอย่างไม่มีข้อกังขา ทำให้อยากพูดถึงการรักษามะเร็งแบบสหสาขาวิชาชีพแบบเป็นทีมเวิร์กอย่างทีมวอลเลย์บอลมืออาชีพของสาวไทยดูบ้าง

                              โดยทั่วไปในการรักษามะเร็ง ถ้าเป็นเคสที่ตรงไปตรงมา ยกตัวอย่างผู้ป่วยที่ไม่มีปัญหาในการวินิจฉัยและการรักษา ก็ทำการตรวจวินิจฉัยและรักษาไปตามขั้นตอน ผู้ป่วยกลุ่มนี้มักไม่ต้องมาเข้าที่ประชุมขอความเห็นเรื่องแนวทางในการรักษา เว้นเสียแต่ว่าผลชิ้นเนื้อที่ออกมาหลังผ่าตัดเป็นชนิดที่พบได้ไม่บ่อย ก็อาจต้องมาเข้าที่ประชุมเพื่อขอแนวทางการรักษาจากแพทย์ผู้เชี่ยวชาญในสาขาต่างๆ แต่ในกรณีที่เป็นเคสที่ไม่ตรงไปตรงมา ไม่ว่าจะเป็นปัญหาเรื่องการวินิจฉัยหรือปัญหาในแง่การรักษา

**ยกตัวอย่างผู้ป่วยมะเร็งมาพบแพทย์ด้วยก้อนที่ตับหรือปอด แต่กระจายมาจากอวัยวะอื่นที่หาตัวแม่ไม่เจอ จะให้การรักษาไปเลยดีหรือจะตรวจวินิจฉัยเพิ่มเติมดี เช่น ตรวจย้อมชิ้นเนื้อด้วยวิธีพิเศษ เพราะการเสียเวลาไปทำการตรวจวินิจฉัยผิดทาง เสียเวลาไปทำการตรวจที่ไม่จำเป็น หรือไปทำการรักษาที่ผิดขั้นตอน ก็ยิ่งทำให้ผู้ป่วยสูญเสียโอกาสทอง โอกาสสำคัญในการรักษา เคสผู้ป่วยกลุ่มนี้ควรต้องนำเข้าที่ประชุมวิชาการของแพทย์ผู้เชี่ยวชาญการรักษาโรคมะเร็งหลากหลายสาขา เพื่อฟังความเห็นทั้งที่มาจากงานวิจัยงานวิชาการใหม่ๆ รวมถึงฟังจากประสบการณ์ของผู้ทรงคุณวุฒิเหล่านี้ ส่วนใหญ่ที่ประชุมวิชาการในลักษณะนี้หรือที่เรียกกันทางภาษาแพทย์ว่า ทูเมอร์คอนเฟอร์เรนท์ มักมีการจัดการประชุมเป็นประจำทุกสัปดาห์ในโรงพยาบาลที่มีความพร้อมในการตรวจรักษาที่ครบทุกสาขาทางวิชาการทั้งบุคลากรทางการแพทย์และเครื่องมือทางการแพทย์ที่ทันสมัย ไม่ว่าจะเป็นในโรงเรียนแพทย์หรือศูนย์มะเร็งที่มีการฝึกอบรมแพทย์ผู้เชี่ยวชาญสาขาต่างๆ**

                              นอกจากนั้น ประโยชน์ที่สำคัญอีกประการหนึ่งของการมีที่ประชุมวิชาการในการดูแลรักษาผู้ป่วยมะเร็งแบบสหสาขาวิชาชีพก็คือการหาแนวทางการรักษาที่เหมาะสมกับมะเร็งบางอวัยวะบางระยะที่ยังไม่มีรูปแบบการรักษาที่มีแนวทางมาตรฐาน ต้องยอมรับว่าการรักษามะเร็งของหลายอวัยวะหลายระยะที่ยังไม่มีแนวทางการรักษามาตรฐาน ซึ่งต้องอาศัยงานวิจัยทางการแพทย์อย่างเป็นระบบในการหาข้อสรุปที่ชัดเจนว่าควรรักษาด้วยวิธีการใดที่จะให้ผลการรักษาที่ดีที่สุดมารองรับ ผลงานวิจัยที่เกิดขึ้นจึงเป็นคุณานุปการกับการรักษาผู้ป่วยมะเร็งในประเทศไทยในอนาคต

                              เชื่อว่าหลายคนคงเคยได้ยินคำสบประมาทที่คุ้นหูว่า คนไทยมักไม่ประสบความสำเร็จในการเล่นกีฬาเป็นทีมเพราะต่างคนต่างเล่น ต่างคนต่างเก่ง รวมไปถึงเรื่องการทำงานในชีวิตประจำวันที่ต่างคนต่างทำ ต้องขอยกย่องและชื่นชมการทำงานเป็นทีมอย่างลงตัวของทีมวอลเล่ย์บอลสาวไทยเป็นตัวอย่างที่ปราศจากข้อกังขา เพราะพวกเธอได้พิสูจน์ให้พวกเราเห็นแล้วล่ะครับว่า ถ้าคนไทยเราร่วมแรงร่วมใจก็ไม่แพ้ชาติใดในโลกหรอกครับ...เชื่อผมสิ